CELEX: 32012D0756
Language: et
Date: 2012-12-05 00:00:00
Title: 2012/756/EL: Komisjoni rakendusotsus, 5. detsember 2012 , Pseudomonas syringae pv. actinidiae Takikawa, Serizawa, Ichikawa, Tsuyumu & Goto liitu sissetoomise ja seal leviku vastu võetavate meetmete kohta (teatavaks tehtud numbri C(2012) 8816 all)

7.12.2012   
            
            
               ET
            
            
               Euroopa Liidu Teataja
            
            
               L 335/49
            
         KOMISJONI RAKENDUSOTSUS,
   5. detsember 2012,
   
      Pseudomonas syringae pv. actinidiae Takikawa, Serizawa, Ichikawa, Tsuyumu & Goto liitu sissetoomise ja seal leviku vastu võetavate meetmete kohta
   (teatavaks tehtud numbri C(2012) 8816 all)
   (2012/756/EL)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse nõukogu 8. mai 2000. aasta direktiivi 2000/29/EÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta, (1) eriti selle artikli 16 lõike 3 kolmandat lauset,
   ning arvestades järgmist:
   
               (1)
            
            
               Itaalia on teavitanud komisjoni riigi territooriumil leiduvast uuest agressiivsest Pseudomonas syringae pv. actinidiae Takikawa, Serizawa, Ichikawa, Tsuyumu & Goto tüvest (edaspidi „kõnealune organism”), mis on kiivide haiguse kandja. Vastu on võetud ametlikud meetmed nimetatud organismi edasise sissetoomise ja leviku takistamiseks oma territooriumil. Lisaks on teada, et kõnealust organismi agressiivne tüvi on leitud ka kolmandas riigis, mis ekspordib liitu kiivitaimede paljundusmaterjali, sealhulgas õietolmu.
            
         
               (2)
            
            
               Direktiivi 2000/29/EÜ I ega II lisas ei ole kõnealust organismi loetletud. Euroopa ja Vahemeremaade Taimekaitseorganisatsiooni (EPPO) hinnangu alusel on komisjon läbi viinud kahjuriohu esialgse analüüsi, millest selgub, et kõnealust organism avaldab kahjulikku mõju Actinidia Lindl. taimedele.
            
         
               (3)
            
            
               Kuna kõnealuse organismi uut agressiivset tüve on keeruline taksonoomiliselt määratleda, on asjakohane kõnealuse organismi suhtes sätestada meetmed, mis ei ole piiratud üksnes asjaomase tüvega.
            
         
               (4)
            
            
               Tuleks ette näha meetmed seoses liitu sissetoodavate kolmandatest riikidest pärit Actinidia Lindl. istutamiseks ettenähtud taimedega. Samuti tuleks sätestada meetmed selliste liidust pärinevate taimede edasitoimetamiseks liidu piires.
            
         
               (5)
            
            
               Igas liikmesriigis tuleb läbi viia kõnealuse organismi esinemise vaatlused, mille tulemused tuleb teatavaks teha.
            
         
               (6)
            
            
               Käesoleva otsuse järgimiseks peaksid liikmesriigid vajaduse korral kohandama oma õigusakte.
            
         
               (7)
            
            
               Käesolevat otsust tuleks kohaldada kuni 31. märtsini 2016, et jääks piisavalt aega olukorra arengu seireks.
            
         
               (8)
            
            
               Käesoleva otsusega ettenähtud meetmed on kooskõlas alalise taimetervise komitee arvamusega,
            
         ON VASTU VÕTNUD KÄESOLEVA OTSUSE:
   Artikkel 1
   Erakorralised meetmed Pseudomonas syringae pv. actinidiae Takikawa, Serizawa, Ichikawa, Tsuyumu & Goto suhtes
   
      Pseudomonas syringae pv. actinidiae Takikawa, Serizawa, Ichikawa, Tsuyumu & Gotod (edaspidi „kõnealune organism”) ei tohi liitu tuua ega seal levitada.
   Artikkel 2
   Liigi Actinidia Lindl. elusa õietolmu ja istutamiseks ettenähtud taimede, v.a seemnete, liitu sissetoomine
   Kolmandatest riikidest pärit Actinidia Lindl. elusat õietolmu ja istutamiseks ettenähtud taimi, v.a seemneid (edaspidi „kõnealused taimed”) võib liitu sisse tuua vaid tingimusel, et need vastavad I lisas esitatud erinõuetele.
   Artikkel 3
   Kõnealuste taimede edasitoimetamine liidu piires
   Kõnealuseid taimi võib liidusiseselt vedada vaid siis, kui need vastavad II lisas esitatud erinõuetele.
   Artikkel 4
   Kõnealuse organismi vaatlused ja teavitamine
   1.   Iga liikmesriik viib läbi iga-aastase ametliku vaatluse, et teha kindlaks, kas on tõendeid nimetatud organismi esinemise kohta kõnealustel taimedel.
   Iga liikmesriik annab vaatluste tulemused teada komisjonile ja teistele liikmesriikidele vaatlusaastale järgneva aasta 31. jaanuariks.
   2.   Iga liikmesriik peab kohe kirjaliku teate saatma komisjonile ja teistele liikmesriikidele kõnealuse organismi esinemisest riigi piirkondades, kus see ei olnud varasemalt teada.
   3.   Kõnealuse organismi esinemisest või selle esinemise kahtlusest piirkondades, kus see polnud varasemalt teada, tuleb viivitamata teatada vastutavatele ametiasutustele.
   Artikkel 5
   Nõuete täitmine
   Liikmesriigid teatavad komisjonile viivitamata meetmetest, mida nad on võtnud käesoleva otsuse täitmiseks.
   Artikkel 6
   Kohaldamine
   Käesolevat otsust kohaldatakse 31. märtsini 2016.
   Artikkel 7
   Adressaadid
   Käesolev otsus on adresseeritud liikmesriikidele.
   
      Brüssel, 5. detsember 2012
      
         
            Komisjoni nimel
         
         
            komisjoni liige
         
         Tonio BORG
      
   
   
      (1)  EÜT L 169, 10.7.2000, lk 1.
   
      I LISA
      
         ARTIKLIS 2 OSUTATUD LIITU SISSETOOMISE ERINÕUDED
      
      
         I   jagu
      
      
         Fütosanitaarsertifikaat
      
      
                  1)
               
               
                  Kolmandatest riikidest pärinevatele nimetatud taimedele on direktiivi 2000/29/EÜ artikli 13 lõike 1 punkti ii esimese lõigu lahtri „Täiendav deklaratsioon” punktides 2 ja 3 esitatud teabe kohaselt lisatud fütosanitaarsertifikaat (edaspidi „sertifikaat”).
               
            
                  2)
               
               
                  Sertifikaat peab sisaldama teavet, et üks järgnevatest punktidest on täidetud:
                  
                              a)
                           
                           
                              Kõnealuseid taimi on kogu eluaja kasvatatud riigis, kus nimetatud organismi teadaolevalt ei esine.
                           
                        
                              b)
                           
                           
                              Kõnealuseid taimi on kogu eluaja kasvatatud kahjurivabas piirkonnas, mille on kõnealuste organismide jaoks kinnitanud päritoluriigi taimekaitseorganisatsioon vastavalt FAO rahvusvahelistele fütosanitaarmeetmete standarditele (edaspidi „ISPM”) nr 4 (1).
                           
                        
                              c)
                           
                           
                              Kõnealused taimed on toodetud kahjurivabas paigas või kahjurivabas tootmiskohas, mille on kõnealuse organismi jaoks kinnitanud taimekaitseorganisatsioon vastavalt FAO ISPM nr 10-le (2). Kõnealused taimed on kasvatatud rajatises, mille isolatsiooniaste ja kaitsetase väliskeskkonna suhtes välistavad kõnealuse organismi ligipääsu. Viimase täieliku vegetatsioonitsükli ajal enne eksportimist on kõnealuseid taimi selles kohas nakkuse sümptomite avastamiseks kõige sobivamal hetkel kahel korral ametlikult kontrollitud, ilma et oleks avastatud nimetatud organisme.
                              Kõnealust tootmispaika ümbritseb vähemalt 500-meetrise raadiusega ala, kus kahel korral on läbi viidud ametlikud kontrollimised nakkuse sümptomite avastamiseks kõige sobivamal hetkel viimase täieliku vegetatsioonitsükli ajal enne eksportimist; kõik kontrolli käigus avastatud nakkuse sümptomitega taimed ja külgnevad nimetatud taimed kuni viie meetri kaugusel on viivitamata hävitatud.
                           
                        
                              d)
                           
                           
                              Kõnealused taimed on toodetud kahjurivabas tootmispaigas, mille on kõnealuse organismi jaoks kinnitanud taimekaitseorganisatsioon vastavalt FAO ISPM nr 10-le (2).
                              Kõnealust tootmispaika ümbritseb vähemalt 4 500-meetrise raadiusega ala. Ametlikud kontrollimised, proovide võtmine ja analüüside tegemine on läbi viidud kõnealuses tootmispaigas ja kogu alal kahel korral nakkuse sümptomite avastamiseks kõige sobivamal hetkel viimase täieliku vegetatsioonitsükli ajal enne eksportimist. Ametlike kontrollimiste, proovide võtmise ja analüüside tegemise käigus ei ole kõnealuseid organisme leitud.
                           
                        
            
                  3)
               
               
                  Kui esitatakse teave vastavalt punkti 2 lõikele c või d, peab sertifikaat lisaks sisaldama teavet, et täidetud on üks järgnevatest punktidest:
                  
                              a)
                           
                           
                              kõnealused taimed pärinevad otseselt emataimedest, mis on kasvatatud vastavalt punkti 2 lõigete a, b või c tingimustele;
                           
                        
                              b)
                           
                           
                              kõnealused taimed pärinevad otseselt emataimedest, mis on eelnevalt läbinud individuaalse kontrolli, mis kinnitab kõnealuse organismi puudumist;
                           
                        
                              c)
                           
                           
                              kõnealuseid taimi on analüüsitud vastavalt valikuuringukavale, mille põhjal saab 99 % tõenäosusega kindlaks teha, et kõnealustes taimedes leitud kõnealuse organismi tase jääb alla 0,1 %.
                           
                        
            
                  4)
               
               
                  Kui esitatakse teave vastavalt punkti 2 lõikele b, peab sertifikaadi pealkirja „Päritolukoht” all täpsustama kahjurivaba piirkonna nime.
               
            
         II   jagu
      
      
         Kontrollimine
      
      Liitu toodud fütosanitaarsertifikaadiga ja I jao nõuetele vastavaid kõnealuseid taimi kontrollitakse rangelt ja vajadusel analüüsitakse kõnealuse organismi esinemist piiriületuskohas või sihtkohas, mis on määratud vastavalt komisjoni direktiivile 2004/103/EÜ (3).
      Juhul kui kõnealused taimed tuuakse liitu läbi liikmesriigi, mis ei ole taimede sihtkoht, teavitab esimese liikmesriigi vastutav ametiasutus sellest sihtliikmesriigi vastutavat ametiasutust.
      
         (1)  Kahjurivabade piirkondade kinnitamise nõuded. ISPM nr 4 (1995), FAO 2011.
      
         (2)  Kahjurivabade tootmispaikade ja kahjurivabade tootmiskohtade kinnitamise nõuded. ISPM nr 10 (1999), FAO 2011.
      
         (3)  ELT L 313, 12.10.2004, lk 16.
   
   
      II LISA
      
         ARTIKLIS 3 OSUTATUD NÕUDED LIIDU PIIRES EDASITOIMETAMISEKS
      
      
                  1)
               
               
                  Liidust pärinevaid kõnealuseid taimi võib liidu piires vedada ainult siis, kui nendega on kaasas vastavalt komisjoni direktiivile 92/105/EMÜ (1) koostatud ja välja antud taimepass ning nad vastavad punktis 2 esitatud nõuetele.
               
            
                  2)
               
               
                  Kõnealused taimed peavad vastama vähemalt ühele järgnevale punktile:
                  
                              a)
                           
                           
                              kõnealuseid taimi on kogu eluaja kasvatatud riigis, kus kõnealuseid organismi teadaolevalt ei esine;
                           
                        
                              b)
                           
                           
                              kõnealuseid taimi on kogu eluaja kasvatatud kaitstud alal, mida tunnustatakse seoses nimetatud organismiga kooskõlas direktiivi 2000/29/EÜ artikli 2, punkti 1, lõikega h;
                           
                        
                              c)
                           
                           
                              kõnealuseid taimi on kogu eluaja kasvatatud kahjurivabas piirkonnas, mille on kõnealuse organismi jaoks kinnitanud liikmesriigi vastutav ametiasutus vastavalt FAO ISPM nr 4-le (2);
                           
                        
                              d)
                           
                           
                              kõnealused taimed on toodetud kahjurivabas paigas või kahjurivabas tootmiskohas, mille on kõnealuse organismi jaoks kinnitanud vastutav ametiasutus vastavalt FAO ISPM nr 10-le (3). Kõnealused taimed on kasvatatud rajatises, mille isolatsiooniaste ja kaitsetase väliskeskkonna suhtes välistavad nimetatud organismi ligipääsu. Viimase täieliku vegetatsioonitsükli ajal enne edasitoimetamist on kõnealuseid taimi kõnealuses kohas nakkuse sümptomite avastamiseks kõige sobivamal hetkel kahel korral ametlikult kontrollitud, ilma et oleks avastatud kõnealuseid organisme.
                              Kõnealust tootmispaika ümbritseb vähemalt 500-meetrise raadiusega ala, kus kahel korral viidi läbi ametlikud kontrollimised nakkuse sümptomite avastamiseks kõige sobivamal hetkel viimase täieliku vegetatsioonitsükli ajal enne taimede edasitoimetamist; kõik kontrolli käigus avastatud nakkuse sümptomitega taimed ja külgnevad nimetatud taimed kuni viie meetri kaugusel on viivitamata hävitatud;
                           
                        
                              e)
                           
                           
                              kõnealused taimed on toodetud kahjurivabas tootmispaigas, mille on kõnealuse organismi jaoks kinnitanud vastutav ametiasutus vastavalt FAO ISPM nr 10-le (3).
                              Kõnealust tootmispaika ümbritseb 500-meetrise raadiusega ala (edaspidi „ümbritsev ala”). Ametlikud kontrollimised, proovide võtmine ja analüüside tegemine on läbi viidud kõnealuses tootmispaigas ja kogu ümbritseval alal kahel korral nakkuse sümptomite avastamiseks kõige sobivamal hetkel viimase täieliku vegetatsioonitsükli ajal enne edasitoimetamist. Ametlike kontrollimiste, proovide võtmise ja analüüside tegemise käigus kõnealuseid organisme ei leitud.
                              Ümbritsevat ala piirab 4 km laiune ala, kus kahel korral tehti ametlikud kontrollimised, proovide võtmised ja analüüside tegemised nakkuse sümptomite avastamiseks kõige sobivamal hetkel viimase täieliku vegetatsioonitsükli ajal enne taimede edasitoimetamist; kõnealustelt taimedelt leitud kõnealuse organismi korral on kasutatud likvideerimismeetmeid. Vastava meetmena hävitati viivitamata nakkuse sümptomitega taimed ja külgnevad kõnealused taimed kuni viie meetri kaugusel.
                           
                        
            
                  3)
               
               
                  Kui punkti 2 lõike d või e nõuded on täidetud, peavad kõnealused taimed lisaks vastama veel ühele järgnevale nõudele:
                  
                              a)
                           
                           
                              kõnealused taimed pärinevad otseselt emataimedest, mis on kasvatatud vastavalt punkti 2 lõigete a, b, c või d tingimustele;
                           
                        
                              b)
                           
                           
                              kõnealused taimed pärinevad otseselt emataimedest, mis on eelnevalt läbinud individuaalse kontrolli, mis kinnitab kõnealuse organismi puudumist;
                           
                        
                              c)
                           
                           
                              kõnealuseid taimi on analüüsitud vastavalt valikuuringukavale, mille põhjal saab 99 % tõenäosusega kindlaks teha, et nimetatud taimedes leitud kõnealuse organismi tase jääb alla 0,1 %.
                           
                        
            
                  4)
               
               
                  Kolmandatest riikidest liitu sisse toodud kõnealuseid taimi võib vastavalt I lisale liidu piires vedada vaid siis, kui nendega on kaasas punktis 1 osutatud taimepass.
               
            
         (1)  EÜT L 4, 8.1.1993, lk 22.
      
         (2)  Kahjurivabade piirkondade kinnitamise nõuded. ISPM nr 4 (1995), FAO 2011.
      
         (3)  Kahjurivabade tootmispaikade ja kahjurivabade tootmiskohtade kinnitamise nõuded. ISPM nr 10 (1999), FAO 2011.